ডিচেম্বৰ - জানুৱাৰী মাহৰ দিন আছিল সেইবোৰ। পঢ়া শুনাৰ তাগিদাতো গৰম কাপোৰৰ উমৰ আমেজ এৰি বিছনা এৰিবলৈ মন নোযোৱা দিন। ৰাতি নৌপুৱাওঁতেই দুৰৈত পিকনিক পাৰ্টিৰ বাচবোৰত বাজি থকা মাইকৰ পৰা ভাহি আহে তেতিয়াৰ জনপ্ৰিয় গীতৰ কলি ... মইনা কোন বিধাতাই সাজিলে তোমাৰ পদুম চকুটি ... বা কি নাম দি মাতিম, মাতিম তোমাক ... আমাৰ টোপনি ভাঙে ... চকুৰ আগত ভাহি উঠে সুদৰ্শন নায়ক এজনৰ অভিনয়ৰ মনোমোহা দৃশ্য। তেওঁ আন কোনো নহয় ... জনপ্ৰিয়তাৰ শীৰ্ষত থকা আমাৰ সকলোৰে মৰমৰ অভিনেতা সদ্য প্ৰয়াত নিপন গোস্বামী ....
নিপন গোস্বামীৰ দৰে মহানায়কৰ মৃত্যু অসমৰ অভিনয় ক্ষেত্ৰখনৰ কাৰণে এক পূৰাব নোৱাৰা ক্ষতি। তেওঁ কি আছিল বা তেওঁৰ মৃত্যুত অসমৰ অভিনয় জগতখনৰ কি অপূৰণীয় ক্ষতি হ'ল সেয়া নতুনকৈ কবলগীয়া আৰু নাই। সেই কথা অসম বাসী ৰাইজে ভালদৰে জানে। মানুহৰ মৃত্যু এক স্বাভাবিক প্ৰক্ৰিয়া। জন্ম হোৱা জনৰ মৃত্যু এদিন নিশ্চিত। কিন্তু তেওঁৰ মৃত্যুৰ পাছতেই এটা কথা জানি মোৰ মন দুখেৰে ভৰি পৰিল, চকু সেমেকি উঠিল। তেওঁৰ মৃত্যুৰ তিনিদিন আগৰ কথা। আই চি ইউৰ বেডৰ পৰা মুখৰ পৰা অক্সিজেন মাস্ক গুচাই ডাক্তৰক সুধিছিল "মোৰ হস্পিতালৰ বিলটো কোনে দিব ? " ভাবিলেও আচৰিত লাগে যে আজিৰ যুগতো নিপন গোস্বামীৰ দৰে চুপাৰ ষ্টাৰ এজনে জীৱনৰ বিয়লি বেলা চিন্তা কৰিব লগীয়া হ'ল হস্পিতালৰ বিলৰ কথা? ওৰেটো জীৱন যিজন শিল্পীয়ে নিজৰ অভিনয়ৰে অসমৰ সাংস্কৃতিক জীৱন সমৃদ্ধ কৰিলে কিয় তেওঁ মৃত্যুৰ আগমুহূৰ্তলৈ অৰ্থৰ কথাকে ভাবি মানসিক অশান্তিত থাকিব লগীয়া হ'ল? কিয় অসমৰ সকলো ক্ষেত্ৰৰে শিল্পী সকলৰ এই দুৰ্দশা? কিয় চৰকাৰে তেওঁলোকলৈ ব্যৱস্থা নকৰে কোনো ধৰণৰ সাহায্যৰ? এই ক্ষেত্ৰত অসমৰ ৰাইজৰো কিছু কৰণীয় আছে। অসমীয়া ভাষা সঙ্কটত বুলি আমি মুখেৰে কৈ থাকিলেই সমস্যাৰ সমাধান নহয়। বৰ্তমান অসমীয়া বোলছবিৰ মানদণ্ড যথেষ্ট উন্নত হোৱা স্বত্বেও অসমীয়া চিনেমা একোখন ৰিলিজ হোৱাৰ দুদিন পাছতে হলত মানুহ সেৰেঙা হৈ পৰে য'ত নেকি বলিউদৰ চিনেমা একোখনত মানুহৰ ভিৰ দেখিলে আচৰিত লাগে। এইবোৰ কথাত আমি অসমীয়া ৰাইজ যদি সচেতন নহওঁ তেতিয়াহলে কোন হব?
Share this:
Search for:
Breaking News (4)
Daily Astrology (289)
Entertainment (386)
International (589)
Reader's Article (846)
Reader's Poetry (801)
Science (33)
